Talle paaie versper weens betogingR21 suid. Foto: Twitter via @TrafficSA. Talle motoriste is Vrydag weereens vasgevang in nóg ŉ staking wat die meeste paaie na die Internasionale Lughawe OR Tambo versper het. Metertaxi-bedieners betoog teen Uber en versper alle roetes na die lughawe met hulle taxi’s. Volgens die polisie raak die betogings die R21-, R24- en N12-snelweë. Die polisie het ook verduidelik dat die betoging onwettig is en dat die metertaxi’s en enigiemand anders wat betrokke is van die toneel verwyder sal word. Metertaxi-bestuurders het gesê hulle betoog omdat Uber-drywers glo nie geregistreer is nie. Die nagevolge van dié betoging het tot by die Tembisa- informele nedersetting gestrek. Daar was ook ŉ opeenhoping van verkeer op die R21 onderwyl mense na Kempton Park en Pretoria probeer reis het. “Dis ŉ gemors, jy kan nie op die R21 kom in een van die twee rigtings nie. Daar was honderde voertuie voor my, ek moes ŉ U-draai maak en ŉ ander roete via Irene na Pretoria toe vind,” het Gloria Makhafola, ŉ inwoner van Tembisa, gesê. Volgens haar was daar nie polisieteenwoordigheid voor 06:00 toe sy begin reis het nie. Duisende mense was bang dat hulle hul vlugte sou verpas weens die staking. Diegene wat van die lughawe af wou ry, kon ook nie die lughawe verlaat nie. Dit is nie die eerste onderonsie tussen metertaxi- en Uber-drywers nie. Uber-drywers is al voorheen aangeval en hulle motors beskadig, veral in die Sandton-gebied. Die metertaxi-bedryf wil uiteindelik hê dat Uber Suid-Afrika moet verlaat.